amanoisuno/poet huggingface dataset:
過洞庭湖 許棠
驚波常不定，半日鬢堪斑。四顧疑無地，中流忽有山。鳥高恒畏墜，帆遠卻如閑。漁父閑相引，時歌浩渺間。
登渭南縣樓 許棠
近甸名偏著，登城景又寬。半空分太華，極目是長安。雪助河流漲，人耕燒色殘。閑來時甚少，欲下重憑欄。
送李頻之南陵主簿 許棠
赴縣是還鄉，途程豈覺長。聽鶯離灞岸，蕩槳入陵陽。野蕨生公署，閑雲拂印床。晴天調膳外，垂釣有池塘。
寫懷 許棠
汩沒與辛勤，全鐘在此身。半生為下客，終老托何人。兩鬢關中改，千岩海上春。青雲知有路，自是致無因。
過中條山 許棠
徒為經異嶽，不得訪靈蹤。日盡行難盡，千重複萬重。雲垂多作雨，雷動半和鐘。孤竹人藏處，無因認本峰。
早發洛中 許棠
半夜發清洛，不知過石橋。雲增中嶽大，樹隱上陽遙。塹黑初沉月，河明欲認潮。孤村人尚夢，無處暫停橈。
汝州郡樓望嵩山 許棠
不共眾山同，岧嶢出迥空。幾層高鳥外，萬仞一樓中。水落難歸地，雲籬便逐風。唯應霄漢客，絕頂路方通。
將歸江南留別友人 許棠
連春不得意，所業已疑非。舊國亂離後，新年惆悵歸。雪開還楚地，花惹別秦衣。江徼多留滯，高秋會恐違。
塞外書事 許棠
征路出窮邊，孤吟傍戍煙。河光深蕩塞，磧色迥連天。殘日沉雕外，驚蓬到馬前。空懷釣魚所，未定蔔歸年。
日暮江上 許棠
孤帆收廣岸，落照在遙峰。南北渡人少，高低歸鳥重。潮回沙出樹，雨過浦沉鐘。漁父雖相問，那能話所從。
客行 許棠
旅食唯草草，此生誰我同。故園魂夢外，長路別離中。人事萍隨水，年光鳥過空。欲吟先落淚，多是怨途窮。
送李員外知揚子州留務 許棠
帝命分留務，東南向楚天。幾程回送騎，中路見迎船。冶例開山鑄，民多酌海煎。青雲名素重，此去豈經年。
春暮途次華山下 許棠
他皆宴牡丹，獨又出長安。遠道行非易，無圖住自難。離城風已暖，近嶽雨翻寒。此去知誰顧，閑吟只自寬。
旅次滑台投獻陸侍禦 許棠
已是鴻來日，堪驚卻背秦。天遙三楚樹，路遠兩河人。旅夢難歸隱，吟魂不在身。霜台欹冠豸，賴許往來頻。
重歸江南 許棠
無成歸故里，不似在他鄉。歲月逐流水，山川空夕陽。回潮迷古渡，迸竹過鄰牆。耆舊休存省，胡為止淚行。
寄黔南李校書 許棠
從戎巫峽外，吟興更應多。郡響蠻江漲，山昏蜀雨過。公筵饒越味，俗土尚巴歌。中夜懷吳夢，知經灩澦波。
東歸留辭沈侍郎 許棠
一第久乖期，深心已自疑。滄江歸恨遠，紫閣別愁遲。稽古成何事，龍鍾負已知。依門非近日，不慮舊恩移。
題開明裏友人居 許棠
城中塵外住，入望是田家。井出深山水，闌藏異國花。風巢和鳥動，雪竹向人斜。來往唯君熟，鄉園共海涯。
遣懷 許棠
此生何處遂，屑屑複悠悠。舊國歸無計，他鄉夢亦愁。飛塵長滿眼，衰發暗添頭。章句非經濟，終難動五侯。
送龍州樊使君 許棠
曾見邛人說，龍州地未深。碧溪飛白鳥，紅旆映青林。土產唯宜藥，王租只貢金。政成開宴日，誰伴使君吟。
寄盩厔薛能少府 許棠
滿縣唯雲水，何曾似近畿。曉庭猿集慣，寒署吏衙稀。冰色封深澗，樵聲出紫微。時聞迎隱者，依舊著山衣。
送李左丞巡邊 許棠
狂戎侵內地，左轄去蕭關。走馬沖邊雪，鳴鞞動塞山。風收枯草定，月滿廣沙閑。西繞河蘭匝，應多隔歲還。
題青山館 許棠
境概殊諸處，依然是謝家。遺文齊日月，舊井照煙霞。水隔平蕪遠，山橫度鳥斜。無人能此隱，來往謾興嗟。
雁門關野望 許棠
高關閑獨望，望久轉愁人。紫塞唯多雪，胡山不盡春。河遙分斷野，樹亂起飛塵。時見東來騎，心知近別秦。
五原書事 許棠
西出黃雲外，東懷白浪遙。星河愁立夜，雷電獨行朝。磧迥人防寇，天空雁避雕。如何非戰卒，弓劍不離腰。
送從弟歸泉州 許棠
問省歸南服，懸帆任北風。何山猶見雪，半路已無鴻。瘴雜春雲重，星垂夜海空。往來如不住，亦是一年中。
留別故人 許棠
殊立本不偶，非唯今所難。無門閑共老，盡日泣相看。鳥畏聞鶗鴂，花慚背牡丹。何人知此計，復議出長安。
塞下二首 許棠
胡虜偏狂悍，邊兵不敢閑。防秋朝伏弩，縱火夜搜山。雁逆風鼙振，沙飛獵騎還。安西雖有路，難更出陽關。征役已不定，又緣無定河。塞深烽砦密，山亂犬羊多。漢卒聞笳泣，胡兒擊劍歌。番情終未測，今昔謾言和。
題張喬升平裏居 許棠
下馬似無人，開門只一身。心同孤鶴靜，行過老僧真。亂水藏幽徑，高原隔遠津。匡廬曾共隱，相見自相親。
題鄭拾遺南齋 許棠
明時無事諫，豈是隱明君。每值離丹陛，多陪宴白雲。門連蕭洞僻，地與曲江分。滿院皆檉竹，期棲鸞鶴群。
渭上送人南歸 許棠
遠役與歸愁，同來渭水頭。南浮應到海，北去阻無州。楚雨天連地，胡風夏甚秋。江人如見問，為話複貧遊。
寄睦州陸郎中 許棠
下國多高趣，終年半是吟。海濤通越分，部伍雜閩音。曉郭雲藏市，春山鳥護林。東浮雖未遂，日日至中心。
投徐端公 許棠
無謀尋舊友，強喜亦如愁。丹桂阻丹懇，白衣成白頭。窮吳迷釣業，大漢事貧游。霄漢期提引，龍鍾未擬休。
出塞門 許棠
步步經戎虜，防兵不離身。山多曾戰處，路斷野行人。暴雨聲同瀑，奔沙勢異塵。片時懷萬慮，白髮數莖新。
新年呈友 許棠
一月月相似，一年年不同。清晨窺古鏡，旅貌近衰翁。處世閑難得，關身事半空。浮生能幾許，莫惜醉春風。
銀州北書事 許棠
南辭採石遠，北背乞銀深。磧路雖多險，江人不廢吟。雕依孤堠立，鷗向迥沙沈。因共邊人熟，行行起戰心。
寄趙能卿 許棠
我命同君命，君詩似我詩。俱無中道計，各失半生期。素業滄江遠，清時白髮垂。蹉跎一如此，何處卜棲遲。
夏州道中 許棠
茫茫沙漠廣，漸遠赫連城。堡迥烽相見，河移浪旋生。無蟬嘶折柳，有寇似防兵。不耐饑寒迫，終誰至此行。
經故楊太尉舊居 許棠
在漢信垂功，于唐道更隆。一川留古跡，多代仰高風。樹折巢墮鳥，階荒草覆蟲。行人過豈少，獨駐夕陽中。
東歸次採石江 許棠
東下經牛渚，依然是故關。客程臨岸盡，鄉思入鷗閑。雨漲巴來浪，雲增楚際山。漁翁知未達，相顧不開顏。
隴上書事 許棠
城疊連雲壑，人家似隱居。樹飛鸚鵡眾，川下鶺鴒疏。滴夢關山雨，資餐隴水魚。誰知江徼客，此景倍相於。
陳情獻江西李常侍五首 許棠
二十二三年，游秦複滯燕。徒陪群彥後，自苦此生前。徑折啼猿樹，岩荒噴月泉。東堂曾受薦，垂白志猶堅。淅淅複棲棲，人間只自迷。終年愁遠道，到老去何蹊。始見紅葉落，又聞黃鳥啼。不因趨大旆，誰肯暫提攜。童蒙即苦辛，未識杏園春。謾倚無為日，還成不偶人。鄉程長恨遠，旅夢亦愁貧。天地雖雲廣，殊難寄此身。春闈久已滯，秋賦又逢停。選士疑長阻，傷時自不寧。秦城還逐夢，楚徼影隨形。此去吟雖苦，何人更肯聽。孤立時全塞，求名勢轉難。身多離下國，分合阻長安。越鳥啼春早，蠻花送雨寒。丘門沾顧重，未別欲闌幹。
經八合阪 許棠
躡險入高空，初疑勢不窮。又緣千嶂盡，還共七盤同。下辨東流水，平隨北去鴻。天然無此道，應免患窮通。
送友人北游 許棠
北出陰關去，何人肯待君。無青山擁晉，半濁水通汾。雁塞雖多雁，雲州卻少雲。茲游殊不惡，莫恨暫離群。
登淩歊台 許棠
平蕪望已極，況複倚淩歊。江截吳山斷，天臨楚澤遙。雲帆高出樹，水市迥分橋。立久斜陽盡，無言似寂寥。
曲江三月三日 許棠
滿國賞芳辰，飛蹄複走輪。好花皆折盡，明日恐無春。鳥避連雲幄，魚驚遠浪塵。如何當此節，獨自作愁人。
贈棲白上人 許棠
閑身卻不閑，日日對天顏。已住城中寺，難歸海上山。詩傳華夏外，偈布市朝間。欲問空門事，空門豈有關。
野步 許棠
閑賞步易遠，野吟聲自高。路無人到跡，林有鶴遺毛。物外趣都別，塵中心枉勞。沿溪收墮果，坐石喚饑猱。
過湍溝谷 許棠
西去窮胡處，岩崖境不常。石形相對聳，天勢一條長。棧底鳴流水，林端斂夕陽。雖隨兵馬至，未免畏豺狼。
送友人游蜀 許棠
巴興千萬尋，此去若為心。蟋蟀既將定，彌猴應正吟。劍門秋斷雁，褒穀夜多砧。自古西南路，艱難直至今。
題秦州城 許棠
聖澤滋遐徼，河堤四向通。大荒收虜帳，遺土複秦風。亂燒迷歸路，遙山似夢中。此時懷感切，極目思無窮。
寄敬亭山清越上人 許棠
南朝山半寺，謝脁故鄉鄰。嶺上非無主，秋詩複有人。高禪星月近，野火虎狼馴。舊許陪閑社，終應待此身。
秋江霽望 許棠
高秋偏入望，霽景倍關情。落木滿江水，離人懷渭城。山高孤戍斷，野極暮天平。漁父時相問，羞真道姓名。
隴州旅中書事寄李中丞 許棠
三伏客吟過，長安未擬還。蛩聲秋不動，燕別思仍閑。亂葉隨寒雨，孤蟾起暮關。經時高嶺外，來往旆旌間。
秋日歸舊山 許棠
山雲蟬滿樹，欲住更何安。上國回將晚，孤峰別自難。磧遙鴻未到，江近夜先寒。泉石雖堪戀，行人不願看。
下黃耳盤 許棠
獨下黃盤路，多虞部落連。雲晴仍著地，樹古自參天。亂鳥飛人上，驚麋起馬前。行行無郡邑，唯見虎狼煙。
旅懷 許棠
終年唯旅舍，只似已無家。白髮除還出，丹霄去轉賒。夏游窮塞路，春醉負秦花。應是穹蒼意，空教老若耶。
題金山寺 許棠
四面波濤匝，中樓日月鄰。上窮如出世，下瞷忽驚神。刹礙長空鳥，船通外國人。房房皆疊石，風掃永無塵。
送王侍禦赴宣城 許棠
朝回離九陌，島外賞殘春。經宿留閑客，看雲作主人。時清難議隱，位重亦甘貧。岩洞真仙境，應休別臥鄰。
題汧湖二首 許棠
偶得湖中趣，都忘隴坻愁。邊聲風下雁，楚思浪移舟。靜極亭連寺，涼多島近樓。吟遊終不厭，還似曲江頭。隴首時無事，湖邊日縱吟。遊魚來複去，浴鳥出還沉。蜃氣藏孤嶼，波光到遠林。無人見垂釣，暗起洞庭心。
宿青山館 許棠
下馬青山下，無言有所思。雲藏李白墓，苔暗謝公詩。烈燒飛荒野，棲鳧宿廣陂。東來與西去，皆是不閒時。
宿同州厲評事舊業寄華下 許棠
從戎依遠地，無日見家山。地近風沙處，城當甸服間。阻河通渭水，曲苑帶秦關。待月登樓夜，何人相伴閑。
聞蟬十二韻 許棠
造化生微物，常能應候鳴。初離何處樹，又發去年聲。未蛻唯愁動，才飛似解驚。聞來鄰海徼，恨起過邊城。騷屑隨風遠，悠揚類雪輕。報秋涼漸至，嘶月思偏清。互默疑相答，微搖似欲行。繁音人已厭，朽殼蟻猶爭。朝士嚴冠飾，宮嬪逞鬢名。亂依西日噪，多引北歸情。筱露凝潛吸，蛛絲忽迸縈。此時吟立者，不覺萬愁生。
冬杪歸陵陽別業五首 許棠
無媒歸別業，所向自乖心。閭裏故人少，田園荒草深。浪翻全失岸，竹迸別成林。鷗鳥猶相識，時來聽苦吟。眠雲終未遂，策馬暫休期。上國勞魂夢，中心甚別離。冰封岩溜斷，雪壓砌松欹。骨肉嗟名晚，看歸卻淚垂。學劍雖無術，吟詩似有魔。已貧甘事晚，臨老愛閑多。雞犬唯隨鹿，兒童只衣蓑。時因尋野叟，狂醉複狂歌。鄉國亂離後，交親半旅遊。遠聞誠可念，歸見豈無愁。敗葦迷荒徑，寒蓑沒壞舟。衡門終不掩，倚杖看波流。游秦複滯燕，不覺近衰年。旅貌同柴毀，行衣對骨穿。籬寒多啄雀，木落斷浮煙。楚夜聞鳴雁，猶疑在塞天。
送王侍禦赴宣城 許棠
戴豸卻驅雞，東南上句溪。路過金穀口，帆轉石城西。水樹連天暗，山禽繞郡啼。江人諳舊化，那複俟招攜。
春日烏延道中 許棠
邊窮厄未窮，複此逐歸鴻。去路多相似，行人半不同。山川藏北狄，草木背東風。虛負男兒志，無因立戰功。
寄華陰劉拾遺 許棠
堅心持諫諍，自古亦艱難。寄邑雖行化，眠雲似去官。河分中野斷，嶽入半天寒。瀑布冰成日，誰陪吟複看。
憶江南 許棠
南楚西秦遠，名遲別歲深。欲歸難遂去，閑憶自成吟。雷電閑傾雨，猿猱鬥墮林。眠雲機尚在，未忍負初心。